SMPC: ราคายังถูก กำไร Q4/58 โตแรงพร้อมขยายกำลังผลิตเพิ่มครึ่งหลังปี 59
โบรกฯมอง SMPC ราคายังถูก กำไร Q4/58 โตแรง พร้อมขยายกำลังผลิตเพิ่มครึ่งหลังปี 59
28 ม.ค. 2559

บล.เคจีไอ (ประเทศไทย) ระบุในบทวิเคราะห์ (28 ม.ค.) แนะนำหุ้นบริษัท สหมิตรถังแก๊ส จำกัด (มหาชน) หรือ SMPC (เป้าพื้นฐาน 8.4-9.1 บาท) จากการประชุมนักวิเคราะห์วานนี้ มุมมองเป็นบวก กำไรไตรมาส 4/58 คาด 126 ล้านบาท (เพิ่มขึ้น 42% จากไตรมาสก่อน และ 296% จากไตรมาสเดียวกันในปีก่อน) จากอัตราการใช้กำลังการผลิตที่สูงถึง 90% (จาก 76% ในไตรมาส 3/58) คำส่งซื้อถังแก๊สยังเต็มต่อถึงกลางปีนี้เป็นอย่างน้อย (กำไรทำนิวไฮต่อถึงไตรมาส 2/59) พร้อมขยายกำลังการผลิตอีก 15% ในครึ่งปีหลังของปี 59
ส่วนราคาพลังงานที่ต่ำในขณะนี้ช่วยหนุนความต้องการใช้แก็สเพื่อการหุงต้มแทนฟืน โดยเฉพาะในประเทศกำลังพัฒนา (แอฟริกาและเอเชียใต้ที่ยังใช้ฟื้นเป็นหลัก) ฝ่ายวิจัยปรับกำไรปกติปี 2558 และ 2559 ขึ้น 4% และ 3% ตามลำดับ เป็น 310 ล้านบาท และ 367 ล้านบาท (EPS 0.59 บาท และ 0.70 บาท ตามลำดับ) ทำให้ PE ปี 2559 ต่ำเพียง 10.9 เท่า เทียบกับอัตราการเติบโตของกำไรปกติเฉลี่ยปีละ 15% ถือว่า PE อยู่ในระดับที่ถูก และมีโอกาสถูก Re-rate ขึ้น ประเมินแนวรับ 7.55 บาท แนวต้านแรก 7.9 บาท และประเมินถัดไปที่ 8.5 บาท (แนวต้านกรอบ Uptrend line channel)